મંગળવારે ૬ નવેમ્બરના રોજ સવારે ૮.૨૨ કલાકે મંગળે કુંભ રાશિમાં પ્રવેશ કર્યો છે. હવે મંગળ ગ્રહ ૨૩ ડિસેમ્બર, ૨૦૧૮ના બપોરે ૧૨.૫૯ વાગ્યા સુધી શનિની મૂળત્રિકોણ કુંભ રાશિમાં રહેશે. ૨ મે, ૨૦૧૮ના રોજ મંગળ પોતાની મકર રાશિમાં ૧૮૮ દિવસ રહીને હવે કુંભરાશિમાં આવ્યો છે. જેને કારણે વિવિધ રાશિ સાથે જ ધંધા-વેપાર પર પણ સારી-નરસી અસરો કરશે. જ્યોતિષાચાર્ય ડો.હરીશ જોશીએ જણાવ્યુ હતુ કે, મંગળ અને શનિ બન્નેને ક્રૂર ગ્રહ માનવામાં આવે છે. બન્ને ગ્રહો એકબીજાના શત્રુ છે. આ સમય દરમિયાન શનિની ત્રીજી દૃષ્ટિ મંગળ પર પડશે. જેથી મંગળ મૈત્રી કાર્યોમાં વિઘ્ન, બાધાઓ આવશે. ૧ મહિનો અને ૧૭ દિવસ સુધી મંગળ કુંભરાશિમાં રહેશે. આ દરમિયાન રિયલ એસ્ટેટ, કન્સ્ટ્રક્શનના કાર્યોમાં તેજી આવશે.